khistorydata/jeongjo-sjw-relations huggingface dataset:
정조 20년 · 목
義禁府以徐龍輔肅川府李羽晉海南縣定配所啓敎以大昨城門事所係非細則須令勘罪諸人律各當律刑政可以行矣特緣箚啓之互發隨請隨許有欠稱當大抵徑先閉門罪在兵曹而甚至從門隙替奉信箭人之許入闕門者一則李羽晉二則羽晉羽晉之節節駭妄嶺海猶輕而付之不足深責之科雖不施之以當施之當律魚稻善地此果極邊該府諸堂一竝罷職守宮兵曹堂上李羽晉更定配所次犯卽先廂大將也預授之指敎不掛心頭隄備之約束忽於飛傳身雖書生職在將兵數里行軍僨誤若此將以何顏更廁周行西郡肅川便一重宰居停之小歇處則又安敢不自求荒裔乎前總帥徐龍輔加施流竄之典以懲背敎壞律之罪留都大臣急挽城扃守宮承旨不放宮鑰而該房則信箭之請送雖似後時送則送之兵判則事目之入啓已在前日啓則啓矣皆不過以體例處分者然則竄黜各或稍過守宮承旨申耆以門黜施行該房李益運兵判李得臣亦以削職付標行在所入送信箭留鑰一款添載幸行事目雖從右相箚請而此指駕出正門外各城門之謂也自今作路之正門守宮承旨稟請仍留而還宮間自留陣營加送把卒另定將官一人眼同管領事令定例堂上知悉知委○義禁府以徐龍輔機張縣流竄啓敎以兼帶勅行定例堂上行遣雖在謫中邑瘼民弊之如何宥還後自有顧問之道龍川係是邊地以此邑定配今日內發配
정조 20년 · 강
命牙山德山倉穀虛留守令林元浩等竝拿問分等勘處釐弊之道依道臣條陳許施
정조 20년 · 목
備局啓言頃因湖西暗行御史鄭晚錫所啓牙山貢津倉德山司倉安興餉穀及儲置米虛留當該守令指名報來收殺懲創之方具意見狀聞之意行會矣卽見忠淸監司李鼎運狀啓則以爲本倉虛留詳細査出則昨年秋捧後會付米虛留爲二千二百七十二石太虛留爲一百九十三石比之繡衣所論別無相左虛留太所加爲一百四十三石而餉穀虛留專由於船直之擧未完實吏輩之自爲戶首也一差船直莫重糶穀之欠縮便爲船直吏輩負逋之淵藪以致恣意幻弄若論其收殺之方則舊逋各人中船直與倉屬應下條之濫數浮費一切省約應受之穀勿爲出給直令會錄吏奴逋則一朝收殺其勢末由限五年分數充上民間未捧米一千六十四石零容竢稍稔漸次收捧至若懲創之道則擇其浦戶完實者差定船直若或如前論報嚴刑冒犯守令摘發狀聞庶可爲懲後之道令廟堂稟處上項牙山德山兩邑守令指名現告報來而成册中牙山丙午縣監林元浩虛留米七百七十四石丁未縣監李亨正虛留米八百九十七石太四十七石戊申己酉縣監李東野虛留米一千四百二十石太八十六石庚戌辛亥縣監李羲文虛留米一千九百九十四石太二十一石壬子癸丑縣監尹光心虛留米一千六百五十八石太四十九石甲寅乙卯縣監沈養之虛留米二千二百七十二石太一百九十三石德山戊申己酉庚戌縣監鄭厚祚虛留米四百十四石辛亥縣監李景壽虛留米一百六十九石壬子癸丑甲寅乙卯縣監金直休虛留米一千二百九十九石太一百十四石租九百三十一石麰一千一百二十五石乙卯縣監林濬浩虛留米一千四百三十石租一千二百四石太一百二十五石修報矣兩邑倉穀虛留仍分年年虧欠之數爲五千四百餘石之多道臣不能檢飭守令無難冒犯新逋舊逋逐年相仍而一向掩置幾至空虛一倉者揆以法意萬萬驚駭丙午以前旣無文書之可據則以後守令不可不嚴勘以爲懲後之地而蓋其流逋旣久非一人之所犯未卽準捧雖有其罪一例勘斷亦近混同竝令該府拿問不卽摘發之罪各年所捧多少詳細査實分輕重差等勘處其他釐弊之道道臣旣有條陳竝依狀請許施而漕倉例下之省約浮費船直應受之會錄元穀民間之漸次收捧若無別立科條難保其畢竟有效每年移錄與收捧之數枚報本司此後則發遣備卽不時摘奸或有更犯之弊竝與掩覆之道臣別爲重勘之意自本道成出節目報本司施行事嚴飭分付何如允之
정조 20년 · 강
命天安郡守尹厚東稷山縣監趙重鎭令道臣待畢賑更考治績狀聞
정조 20년 · 목
備局啓言頃因暗行御史鄭晚錫所啓批旨天安稷山兩邑守令利己妨公之端據實狀聞之意行會矣卽見忠淸監司李鼎運狀啓則以爲天安郡守尹厚東吏偸田結還租代捧已經繡衣之行査別無更覈之端稷山縣監趙重鎭還穀稍濫災結或漏良由於不察之致而蓋兩邑方當賙賑夙宵經紀餘外疵謬別無顯著連加糾察姑未有聞上項諸條雖不至大不法俱未免犯科之歸以待處分爲辭矣兩邑守令之所犯俱係不輕事當如法勘處而當初處分傳敎旣有別加糾察狀聞之敎今觀道啓餘外疵謬別無顯著利己妨公姑未有聞則當此民事孔棘賑政方張之時守令遞易誠甚可悶姑爲仍置使圖贖愆更令道臣連加探察或有不勤民事之患竝與前罪加等論勘之意嚴飭分付敎以待畢賑更考治績狀聞事分付
정조 20년 · 강
命海南稅太以米代納推全羅監司徐鼎修
정조 20년 · 목
備局啓言卽見全羅監司徐鼎修狀啓則枚擧海南縣監安策牒呈以爲本縣以濱海之地田種豆太本不宜土每當捧稅之時輒皆往貿於山野諸處辦納艱辛自經壬子歉荒貿納倍難癸丑爲始以米收捧及其裝載之際自官貿太上納換捧官貿亦不免祛弊生弊本縣稅位太依靈巖古阜兩邑例準折詳定以米代納事令各該衙門稟旨分付矣正供事體本自嚴重民賦所納亦有定數宜不敢以些少邑弊遽議相換而土不宜穀民無所種以錢代捧官又轉貿則可知其中有許多民弊米太相代石數雖或減縮論以準折別無所損且靈巖古阜亦有已例之可據一向防塞實非朝家恤隱之德意海南縣田稅太以米代納事特爲依狀請許施田稅換代事係不輕該道之不請廟堂稟處極爲未安道臣推考何如允之
정조 20년 · 강
勘處行幸時犯科官員及下屬推摘奸御史鄭晚錫呂駿永
정조 20년 · 목
備邊司定例所啓言卽伏見摘奸御史鄭晚錫呂駿永別單則壯勇營哨官趙㞳以排床現捉四器雖曰定例杻盤難免違式汰去駕後金枝順從人金千才訓鍊都監馬兵李得春從人沈萬金別抄孫長石從人吉三金事知韓尙謙卜直李泰奉禁軍金世完卜直金漢成金鎭豊卜直崔三伊等皆以無掌標現捉而査問之時俱無發明之端前後飭禁何等申嚴如最冒犯誠極駭然當該違禁率往之人冒法隨去之人竝令各該營門嚴棍懲後善騎隊卜直李得卜劉三龍李龍得申煌明等四人亦以無掌標現捉査問於渠輩則初非善騎隊卜直俱以江上居民自備馬粥爲賣於軍馬出往始興境而現捉稱以善騎隊馬兵等喂馬次出往云雖是無識江民稱托營門要爲免罪者誠極可痛分付道臣各別科治司憲府所由安德龍司諫院喝導申大喆俱以衛外掌標攔入衛內現捉兩漢則已令道臣嚴刑懲勵而身爲法官無難犯科尤屬可駭當該率入之官員捧現告罷職壯勇營吹鼓手卜直李福順禁軍梁夢得卜直俱以無掌標現捉而本縣囚徒無此二人名字査問無處司憲府所由安德龍姓名以李聖卜誤書入啓事甚疏忽御史鄭晚錫呂駿永竝推考本司郞廳摘奸時被捉諸人査其所犯自本司分輕重勘放而其中訓鍊都監馬兵曹孝建卜直文宗得以無掌標現捉與禁軍金世完金鎭豊所犯無異一體令該營門嚴棍懲治何如允之
정조 20년 · 목
備局啓言頃因南北兵使春操取稟狀啓今春習操設行之意覆奏行會矣卽見咸鏡監司趙宗鉉狀啓則以爲本道以邊門重地曠廢操鍊誠極疏虞而荐飢之民纔得一年之豐若使齎糧赴操自多弊費南北關合操巡操及部鍊姑爲停止官鎭門聚點嚴飭擧行事請令廟堂稟旨分付矣道臣狀辭可知其事勢之不得已今春南北關合操巡操及部鍊竝爲停止官鎭門聚點另飭擧行事分付昨年秋事東北兩道無甚優劣而峽民形勢尤屬軫念關東今春習操及營將巡點一體停止官鎭門聚點各別擧行後狀聞之意竝爲分付何如允之
정조 20년 · 강
兵曹以慶尙左兵使李潤謙官門聚點不爲狀聞委折査問草記
정조 20년 · 목
該曹啓言因昨年停操時官門聚點形止不爲狀聞事有査問慶尙左兵使李潤謙之命矣査問於該道則慶尙監司李泰永回移內李潤謙以爲停操時不爲狀聞規例也故枚擧事實去月初九日付牒於朔軍點義城都色吏便傳給蔚山邸吏處同月二十一日受私通來到云矣此雖與兵營之稽緩擧行有異而其不爲專人上送以致稽滯則等耳揆以事體亦甚疏忽該帥臣曾已請勘以俟處分而淹置之該吏請令攸司照法重勘允之
정조 20년 · 강
命忠淸監司李鼎運楮竹所在各邑更爲後錄狀聞仍命兩南道臣亦爲嚴飭
정조 20년 · 목
鼎運以守令年終七事楮竹田庫數桑漆木株數成册上送馳啓敎以新頒之飭禁何如則非但三南之中本道獨無事目之登聞者所謂楮竹禁養之政有名無實雖無朝令係是法典猶不敢從忽況昨再昨年關飭之下豈可如是當該道臣特以新到之故姑不處分楮竹所在各邑更爲後錄狀聞以爲依初下敎時遣備郞摘奸之地兩南道臣許枚擧申明嚴飭俾無現發抵罪之弊
정조 20년 · 목
因金吾囚單敎以分揀放送
정조 20년 · 강
忠淸監司李鼎運以洪州前牧使鄭東愈溫陽郡守卞緯鎭繡啓所論諸條査實馳啓
정조 20년 · 목
該監司狀啓以爲因暗行御史鄭晩錫所啓洪州前牧使鄭東愈所犯諸條嚴査狀聞事命下矣蓋此査事凡爲十一條而段落甚繁事端多疑故臣謹依聖敎所犯之輕重斂怨之有無別歧廉探已得其七八分領略以公州判官李翊永德山縣監林淳浩石城縣監許霔差定參覈官仍卽捉致應問各人或爲平問取招或爲施威盤詰則位太營穀及大同斛上三條剩錢本非公穀中犯用又爲添錄於補役廳則不可謂之全歸私橐未捧耗條果是不當捧之物而旣捧之後區處無路雖曰移補賑穀而自歸於瞞報取用已蕩滌之舊敗米謂以流來之物隨意移用亦涉擅恣辛亥致敗米作錢剩條儲置作錢査出條鴻山敗太査出條留敗米耗條及登丑春私錢貿米餘條各項名色或出於因時變通或出於摘發吏奸而用處雖各有歸屬本事終未免料販大抵鄭東愈到任以來以修補公廨矯革邑瘼爲自任凡於生財之道妄恃熟手無難冒犯已極駭然而所謂生財之道專在於搜剔吏橐變通公穀搜剔之過而罔愈深刻之傷政變通之極而不覺殖利之干科臣細無遺而不顧怨謗虛實相參而皆成罪過良女掠取事該吏以當初之供抵死歸之於誣招則今無可論而至於定屬婢所生無異官屬且在於未嫁之前不可謂之良女而旣登繡啓則潛奸邑婢之律在所難免上項鄭東愈罪狀令攸司御處又狀啓以爲因暗行御史鄭晩錫所啓溫陽郡守卞緯鎭所犯諸條嚴査狀聞事命下矣應問各人捉致臣營以韓山郡守李秉淳鴻山縣監金思䄷差定參覈官嚴覈取招則賑廳米私取事六十兩浮費自官擔當則二十石作錢或與私用有間而混錄詳定高價折定者縱非取耗之穀難免然疑之謗貿米作錢時換出還穀事收捧之不以米而以錢者若出爲民之心而末梢區處竟歸於推移還穀取剩移補則除弊之意適足爲弊巡統營穀代錢取剩事無論市直之高歇剩錢之多寡不過爲該吏輩臨時取利之計則比之國穀幻弄殺有輕重之別取用還米及民間斂米事名雖兩條實是一事該郡公廨旣多修葺則容入物力必致浩繁而始焉取用還穀中焉分排民戶終焉移作公穀自不免於邦移勒徵之科及作事還穀法意至嚴且重不可以事屬旣往有所原恕災結爲吏偸食事雖曰査括吏橐加俵民災而繡衣之行査明白已令還給民間則當初不審之罪亦難曲貸上項卞緯鎭罪狀令攸司稟處
정조 20년 · 목
持公事入侍也○予曰先農壇癸享時位版自太常奉出過享後還安於本寺而撤享還奉每在城門未開之前故未免遲留路次以待曉鐘云大欠誠敬此後則宣傳官持標信豫往城門待位版還奉卽爲開門迎入獻官仍爲陪進事知委太常著爲定式
정조 20년 · 강
命以來月初十日親行景慕宮春享
정조 20년 · 목
因禮曹取稟有是命
정조 20년 · 강
命先農祭傳香承旨與初獻官進詣太常陪奉神位版至祭所禮畢還奉後復命仍命每年祭享位版還奉時預送符驗標信開興仁之門著爲式
정조 20년 · 목
敎曰歲首先農祭取稟也亦有措語下批者今予夙宵一心在於祝豐耕籍之禮姑未親行因此享祀亦未免攝儀而神之格思齋明以待今日傳香後禮房承旨與初獻官進詣太常神位版陪奉至祭所禮畢後還奉如初儀仍卽復命夜當出御便殿齋宿而位版還奉時興仁之門預送符驗標信開門此後著爲式
정조 20년 · 강
命承旨李益運削職傳旨勿施前宣傳官盧秉特放
정조 20년 · 목
敎曰近來之人不習典故遇事擾攘今番該房亦然非己罪而自以爲己罪云故雖有其然豈然之疑意謂明在於幸行節目中近日處分輒與守宮諸臣同爲勘斷而終未能釋然取見該曹啓下節目初無還宮日標信信箭入送之語又考通編亦然然則鷺梁之入送不當送之信箭者爲該房昧例溺職之失固可反以不早請出加之以罪則刑政之顚錯爲如何相箚堂箚特未詳格例而然伊後處分亦由泛應旣覺之後雖推考亦不可該房承旨削職傳旨特爲勿施伊日之事罪在守宮該堂旣知還宮之在當日則城門斷當仍留竝與慈旨而未必受出其罪於是益著至於信箭宣傳官盧秉事論其替傳直用軍律豈有異辭而觀渠處變之擧可謂新進武弁中難者急於開門替給門將回鑣馳還首實請死特以軍法之有常遽難全釋使之棍配而更思若不用律不若全釋之反有所據秉特放○政院啓言承旨李益運削職傳旨勿施事命下矣請卽爲牌招察任允之
정조 20년 · 강
遞承旨李益運以趙尙鎭代之前望也
정조 20년 · 목
因益運違召敎以該房事無論事實之如此如彼旣遭人言宜欲一伸廉隅許遞與未差之代前望單子入之待下批牌招察任
정조 20년 · 강
判義禁洪良浩陳疏辭職賜例批
정조 20년 · 목
疏略曰臣愚闇空疏百無肖似而偏蒙陶甄之化猥躋崇顯之列屢經風霜求退未退以致訕謗交集身名玷辱罔非自取尙何尤人理宜息影斂跡退守本分何敢冒沒進身以益無忌憚沒廉恥之譏乎況此見職臣於昨春待罪時曾以擬律之乖謬自速溺職之罪譴黜薄罰不足以自贖僨誤之地餘悚尙切尤何敢厭然自揜乎伏乞亟命鐫臣所帶總府金吾之任治臣逋慢之罪
정조 20년 · 강
遞同義禁尹弼秉命判義禁洪良浩同義禁曺允大牌招察任
정조 20년 · 목
敎曰判義禁批下牌招察任同義禁曺允大前已承批亦云出肅於諫職則今忽復申前說事體不當從重推考更卽牌招同義禁尹弼秉聞有實病許遞
정조 20년 · 강
遞承旨趙鎭寬李晉秀仍命晉秀奉命往還間差下假承旨
정조 20년 · 목
敎曰都承旨及奉命承旨許遞前望單子入之待下批牌招奉命承旨則令該曹口傳付軍職仍差假承旨往還後減下
정조 20년 · 강
以趙鎭寬爲刑曹參判前望也
정조 20년 · 강
有政吏曹判書沈煥之兵曹判書具㢞進
정조 20년 · 목
以洪義榮李晚秀宋銓爲承旨徐有臣爲大司憲尹得孚爲大司諫朴瑞源爲執義金孝眞爲司諫洪彥燮爲掌令李德鉉申光岳爲持平鄭東觀爲應敎李致中爲左參贊閔台爀爲同義禁金燨爲坡州牧使韓弘裕爲沃川郡守曺允大爲副總管
정조 20년 · 강
命湖西拿問諸倅中尤甚邑守令待畢賑拿來
정조 20년 · 목
禁府啓言牙山前縣監林元浩李亨正李東野李羲文尹光心時縣監沈養之德山前縣監鄭厚祚李景壽金直休時縣監林淳浩等竝令該府拿問事傳旨啓下矣林元浩李東野李羲文尹光心今方待命拿囚而沈養之林淳浩時在任所李景壽下去忠州地云發遣羅將拿來李亨正差祭於先農壇將事後拿囚金直休以倉還虛留旣已勘配鄭厚祚身故云請勿論允之敎以其中湖西尤甚邑守令待畢賑拿來又啓言忠淸監司李鼎運査啓內溫陽郡守卞緯鎭罪狀令攸司稟處事啓下矣卞緯鎭時在任所云請依例拿來敎以待畢賑後拿來
정조 20년 · 강
冬至副使李亨元以嘉慶皇帝授受禮成登極皇勅順付謝恩使回還事諺書馳報于義州府尹該府尹翻謄以聞
정조 20년 · 목
亨元書曰冬至使一行至月念八日達皇城納表咨則禮部問比前早來之由答以聞丙辰歸政之報預爲入來云則禮部侍郞鐵保曰是矣當奏皇上云臘月初七日動駕時使臣柢迎則皇上問國王平安臘月念八日進賀使一行無事到京進表咨念九日命進賀三使臣入侍後苑別殿看戲賜饌下珊瑚朝珠繡囊金銀鑄成福祿字元寶使之納于國王命冬至進賀兩使臣進參年終宴元朝授受禮成日氣淸朗初八日千叟宴時兩使行正副使勿拘年限使之進參錦緞奇玩賞賜甚多又賜御製詩文各一張太上皇康健無倦勤之意新皇帝今年三十六歲龍顏和平洒落酷肖太上皇千叟宴及紫光閣歲初宴圓明園動駕時陪太上皇黃屋後而不備天子威儀有若陪從官貌樣大小政令皆聽太上皇處分仁孝之聲聞藉甚勅使則不爲出送使行回還便順付事文書初六日已下禮部云而姑未得見齎咨官鄭思賢以三大節合竝事及聖節表規式事詳知後可以出去故呈文禮部姑未得決冬至使先來見勅使順付文跡發送計料今明間鄭思賢及冬至使先來似可出去而雖未見文跡順付則分明云皇后册封初四日千叟宴罷後卽爲行禮適有栅門人爲約車卜來到皇城者故使灣商周旋以渠私書樣給情債付書而猶慮浮沈書以諺字卽爲翻謄以爲轉達方爲參宴在圓明園姑報大略回還則似在念後云云灣商私書曰正月初一日新皇上登極初四日自一品至庶人七十以上進參千叟宴每一人賞賜掛杖一枝銀牌一箇而牌重銀三十兩加下賞緞新皇上之眷遇朝鮮有倍於前日齎咨官十一二日間當發行冬至使行二十三日間可以發行進賀使二十六七日間可以發行登極頒勅則進賀使入來之國皆順付其餘諸國則當送勅使云云○灣尹抵政院書伏惟日來僉在公萬勝伏慰且溯卽者九連城巡檢人來傳留燕灣商私書拆見則乃冬至副使抵弟諺札也一行無事勅行亦以順付爲定萬幸當此若企先來之時得此信息轉聞爲急別定善騎陪持使之星火上去幸以翻謄者入啓諺書則仍傳副使本第如何灣商私書又來到而亦有可聞說話亦謄上耳齎咨官當於明再明渡江方此企待元月廿五夜
정조 20년 · 강
遞承旨林濟遠以金啓洛代之前望也
정조 20년 · 강
正言李鼎秉陳疏辭職仍請園幸時守宮大將鄭好仁加施竄配之典賜批
정조 20년 · 목
疏略曰臣於目下事竊有區區憂慨者日前城門下鑰鑾輿露次誠前古所未有之事不可使聞於隣者也章奏迭發論勘備至繼而明旨誕降區別輕重處分得當臣不必更爲覼縷而第伏念國有大事若賞若罰必先歸於主管總察之地百執事以次及焉幸行之時主管總察非留都守宮而誰翠華久凝輦路前阻是何等景像而畢竟勘罪獨厚責於官位未甚崇高之一二人者揆以刑政終涉爲簡臣謂守宮大將加施竄配之典以重事面以尊國綱斷不可已也批以守宮大將事其任只管闕門以內不允勘罪之偏厚於一二官位未甚崇高之人云者爾言誠然而論其事實專由騎曹以責在元帥之意處分竝及於留都大臣爾其勿辭從速察職
정조 20년 · 강
命溫泉幸行時陪從年未滿七十人亦爲訪問草記
정조 20년 · 목
吏曹啓言昔年溫泉陪從年過七十人令吏兵曹訪問草記事命下矣庚辰年溫泉幸行時陪從人中奉朝賀具允明年八十六以忠淸監司陪從行護軍金履禧年七十以栗峯察訪陪從行護軍蔡廷夏年七十七以兵曹佐郞陪從行大護軍洪緯浩年八十八以報恩縣監陪從僉知李昌郁年七十以掌儀陪從行大護軍李文載年八十四行大護軍金孝儉年七十二俱以醫官陪從云矣敎以年雖未踰七十一體訪問亦爲草記
정조 20년 · 강
命漢城府上言回啓令次堂擧行
정조 20년 · 목
因判尹未差次堂例不得擧行取稟有是命
정조 20년 · 강
罷大司諫尹得孚司諫金孝眞執義朴瑞源職
정조 20년 · 강
冬至使閔鍾顯等進賀使李秉模等以行中事情馳啓封進燕京處典文書
정조 20년 · 강
進賀使李秉模等以意見報于內閣
정조 20년 · 목
今番詔勅順付例有謝恩之擧而賜物頒送亦當於此同爲措語矣未知廟議之如何謝恩使固當如例差遣而第太上萬壽節年前以爲待嗣皇登極以天下養則當受之云云矣今年若又稱慶不頒外國則大善若頒之外國又將差遣進賀使矣然則今年內合冬至使當爲三使行非特我國之無以支當彼中亦豈不爲酬應之一端耶任譯輩惟以使行之頻仍爲幸輒曰此中事情今番謝恩使卽當入來八月聖壽若稱慶則使行又當入來云云大抵此謝恩係是詔勅順付後應行謝恩雖付之冬至使行未爲不可而近來則恐不可爲之不得不待頒詔雖差出謝恩使徐徐治行待五月初四月念晦間發程而以爲今年卽紀元週甲之歲況今年聖節與他年有異以進賀兼謝恩使差送云云則一擧兩得而設或有聖節稱慶之擧令前已爲兼行治送矣豈不有光於彼中耶正使及副使所見亦如此而無指一之見而大體事係重大無以貢愚禮部事情無以探得通官序班輩隨問隨答而已矣謝恩兼聖節使事首譯及趙明會輩皆以此議斷斷爲可且有庚子年順付謝恩仍兼七旬聖節使入來之例今亦倣此爲之則事面與光色必多云云御用荷包貫珠之特賜專出太上皇特恩物議皆以爲亦當陳表於太上皇云云表奏間當呈使行所見斷斷以奏爲定到禮部直呈奏文入呈後翌曉太上皇住輦親問屢次致喜至以國王忱誠可感云云諄諄言之以此觀之奏文誠得體果得導達奏文之本意明見萬里之聖鑑不勝欽仰矣
정조 20년 · 강
以別使入送事問議于時任大臣
정조 20년 · 목
敎曰灣尹謄報喉院者卽一先來狀本而勅書之順付明白無疑在前登極頒詔也例有頒詔謝恩使則至於今番事面尤有較重者傳位之異於登極也且況彼爲除弊以至順付在我國致謝之道入送別使不容遲緩且入送則一也預爲整備待頒詔卽速治發爲可考之前例亦或有勅行翌日後發行之例差待先來狀啓來到差出謝使未知如何此乃不費之惠而彼則以爲恪勤似或兩便耶欲爲引見面議而風寒若此以此書下之紙送于原任提學兩相俾卽錄示所見領相許自左右相所轉示此紙仍問意見同爲書入正使可合人亦爲書入爲可此與傳諭有異定閣吏送之○使行前例乾隆丙辰三月初四日登極及皇太后尊崇勅出來同月初五日頒詔頒赦同月初六日進賀兼謝恩登極進賀皇太后尊崇進賀尊崇頒詔頒赦使行拜表乾隆丙申十月二十七日皇太后尊崇及賜祭賜諡陳奏賜諡册封新造金寶出送勅出來十一月初三日進賀兼謝恩皇太后尊崇進賀賜祭謝恩賜諡謝恩陳奏賜諡謝恩册封謝恩頒詔謝恩金寶新造出送謝恩此外又有金川討平進賀合八起使行拜表○領議政洪樂性獻議以爲頒詔後別使謝恩卽是常例今此順付尤係除弊之異數則別使致謝不容少緩誠如聖敎別使卽爲差出預爲治裝待頒詔卽發誠似便宜而至於正使可合人則病情昏迷不能思得末由仰對伏不勝惶恐左議政蔡濟恭獻議以爲頒詔順付特出除弊在我國道理亶合別致謝悃況頒詔後謝恩自是應行之例則謝使見先來文迹然後卽爲差出整頓行具待使行還渡不必遲待入京先令自此發行以爲䟎程入去之地似爲便宜至於正使可合人見今大臣非老病則有老親不可擬議宗班無可合儀賓惟有光恩而此亦非自不議到其勢不得不以一品重宰差送就其中若論可合則洪良浩沈頤之二人爲勝而何敢保微見之不爲差爽乎伏惟上裁右議政尹蓍東獻議以爲登極頒詔之後例有謝使之行毋論勅行與順付其爲當謝一也而順付則又添除弊之尤合致謝者待使行先來明知其順付然後使臣卽爲差出趁速治發文書中兼謝順付除弊之意恐不可已今下聖敎內辭意至爲允當臣無容他議至於正使可合人則臣新叨忝竊不敢贅陳
정조 20년 · 강
忠淸監司李鼎運以尤甚邑保米難捧者抄出馳聞
정조 20년 · 목
該監司狀啓以爲因備局關今春所納尤甚邑尤甚戶折半保米竝爲代錢事嚴飭守宰躬執精抄各其數爻邑邑區別開錄令廟堂稟旨分付○新昌二百三十二名牙山三百十三名平澤五十八名稷山二百四十二名天安三百二名沔川二百二十名海美九十七名大興二百三十五名禮山一百六十一名德山一百六十九名唐津九十八名瑞山三百十八名溫陽一百四十五名泰安一百七十七名舒川一百六十一名敎以使之依狀請施行
정조 20년 · 강
全羅監司徐鼎修以濟州別下貿穀發送候風所馳聞
정조 20년 · 목
該監司狀啓以爲濟州入送別下貿穀中長興府所劃租一千石以船頭近倉所在留庫穀簸揚改斛正月十九日發送於候風所茂長縣所劃租一千石內四百石爲先以海倉留庫穀簸揚改斛正月十九日發送於候風所又狀啓以爲羅州牧所劃租一千石移轉太二百石以船頭便近西南倉及濟民倉所在留庫穀簸揚改斛正月二十日發送於候風所扶安縣所劃租一千石以海倉留庫穀簸揚改斛正月二十一日發送於候風所
정조 20년 · 강
忠淸監司李鼎運以孝烈人實蹟馳啓
정조 20년 · 목
該監司狀啓以爲昨年本道儒生等以孝行人褒揚事上言自禮曹啓下關內可以登聞者待歲首擧行矣洪州故學生趙崈鎭溫陽故翊贊趙鳴國德山故士人金載讓妻林氏木川故學生柳夏昌及其孫婦趙氏等孝烈實跡關問各該邑後據其邑報開錄于後○趙崈鎭卽貞節公旋之後孫也跬步之間未嘗忘於孝以養志承順爲心父病割三指出血以灌口得延數日之命母有疾危重嘗糞驗症涕泣露禱願以身代嘗煎藥於外忽神昏疲臥伯父來呼曰我已得良劑進汝之老親勿復過慮也驚起入察病候則縣有差效其後母病思雉肉忽有一雉飛來得以供之人皆謂孝感所致趙鳴國忠孝本郡輿地勝覽昭載其蹟且以先輩之稱許者言之幼年禱天七耋追喪至誠可見而冬蚓責效已得孝兒之稱夏潦斷流不滯省墓之行移孝爲忠凡五値國恤方喪之情文備至因山之前食素居外朔望之禮具絰號哭可見忠孝之根天而天安有息肩之惠已登口碑安山有繡衣之褒至蒙天賞又於丁巳年以莊獻世子桂坊之官有勸講輔導之功又蒙當日賜書睿翰之寵金載讓妻林氏新婚之初其夫嬰疾湯藥必親嘗未嘗解衣而寢如是者五年至於不幸舅家察其無意於世搜其身得佩刀自是防守甚嚴林氏言動寢食無異平人以緩家人之意一日忽稱有滯氣不下粒米入哭于載讓柩前徙坐軒東遽吸烟茶還臥私次神氣涔涔傍人灌以藥物終不肯吞下家人乃取視烟茶餘燼則有物形若蛛子始知其以此自毒於屢日不食之餘無由救解柳夏昌卽淸白吏故參議謙之十代孫年甫十歲爲其祖母求魚以罟投地而祝則卽有數三箇尺魚入於罟中歸以供饌若値大水堅氷則沿溪上下搥胸號泣魚自出水者不啻屢次其母病中思雉適有山鷹持雉墮前又於父喪朝夕往來拜墓三年不廢侵昏獨行則有大虎前後護送趙氏年二十遭夫喪同穴相從乃其定心而緣於家人之禁護不得遂計强示不死之意初終衣服朝夕哭泣如禮家人之禁護稍解一日夫其去處求索則几筵之傍飮藥而死又狀啓以爲每歲之抄啓孝烈已有定式故採探輿論就其表著者開錄于後○公州故學生趙有寶九歲遭父喪哭泣之哀擗踊之節令人掩泣母患腫有寶日再三吮之病勢快痊母未嘗經痘手書痘瘡方逐日披覽蔘黃藥料傾家貿置母果患痘時年七十四矣症勢危重或嘗糞驗症祈天願代痘汁潰流則親自吮之母忽氣塞用藥不下咽推胸禱天食頃後復甦顧謂有寶曰夢有老人謂我曰夫人之命近止而幸有孝子至誠格天是以假之七年其後母捐世計其年果七年也且其爲人文雅寬大敦睦之風周窮之義見稱鄕黨扶餘故正言鄭▣家甚負窶其母親執井臼父不免樵蘇其力所及處則必替行所不能替行處則以己分讀書暑月則扇其兩親冬月則以身溫被無日不然母遘疾甚篤嘗糞斷指靡不用其極又患瘇輒吮之父患痢頻煩嘗糞驗劇禱天願代乍寢若有人告之曰汝親病明日當瘳翌日果遇名醫見瘳尼城故士人權暹家甚貧窶而親廚必極滋味身着弊縕而養老之服則必以紬綿甘旨之供無以盡誠則釣魚於前川必獲乃已如是七八年冒炎帶雨顏貌枯憔父患瘧疾革進指血及其遭憂也一遵禮律十年漁磯積瘁成疾轉輾沈痼竟以是祟不起保寧故士人申孝權妻柳氏行誼已著於髫齓游嬉飮食未嘗與男子周十二歲遭母喪執喪儼如成人與申氏議婚柳家臨時背約柳氏聞而驚恧請於其父曰婚期隔宵今猝退斥非士夫家處義仍欲自裁其父感懼果以成婚申生患癘終至不救因絕勺飮以死自誓投井者一自縊者再每被傍人救解佯自寬舒示無死意葬期旣卜竟自縊於昏屋中連山故士人趙廷實妻閔氏當其夫之病歿小無蒼黃顚倒之色謁其父母曰死者已矣願勿過哀須臾引其夫所佩之刀自刎夫屍之傍且自幼孝親之誠根於天性承順父母一無拂戾之事其母之病革注指血以延其命
정조 20년 · 강
召見右議政尹蓍東廣州留守徐有隣吏曹判書沈煥之備局有司堂上沈頤之李時秀承文院公事堂上李晚秀于誠正閣仍命解事任譯等亦令提調率入
정조 20년 · 목
予曰今番頒詔之順付於使行回便係是特例又有別賜物不可不入送謝恩使而謝賜物謝參宴條件各異方物當備送二起耶蓍東曰謝恩使入送則皆以爲當然而一起二起則譯官之論不一矣予命譯官輩竝陳所見譯官李洙等皆以爲只送一起爲宣洪宅輔以爲當送二起予命諸臣各陳所見有隣頤之時秀煥之晚秀亦皆謂不必送二起予曰謝恩時旣有停止方物之皇旨則雖一起猶涉屑越況是二起尤無義矣仍謂諸臣曰今番使行諸事及皇勅諸條使譯官一一錄成一部册子續付同文彙考以爲徵後之地
정조 20년 · 강
命謝恩正使依近例以一品重臣差遣
정조 20년 · 목
右議政尹蓍東啓言今此別齎咨官回便頒詔順付事文績出來謝恩別使當依例治送而賜物謝恩兩使臣參宴謝恩亦當竝擧矣三使臣今日政差出預爲整頓行具待順付使行之回還入京行禮翌日使之發行趲程前進恐合事宣方物則年前雖有陳謝時槪行停止之皇旨而此與尋常謝恩有異請太上皇帝新皇帝前各一起措備待令之意分付從之敎以正使則大臣除非老病卽親年篤老儀賓亦無可合差遣者依近例以一品中差遣待下批付判樞
정조 20년 · 강
命使行入送方物封進緣由別咨令內閣知製敎撰進
정조 20년 · 목
右議政尹蓍東啓言謝恩使行入送及方物封進例有緣由別咨此則文任或知製敎可以製進故仰達矣敎以咨文令內閣知製敎撰進
정조 20년 · 강
命漂民出送謝恩勿付於今番使行留待節行
정조 20년 · 목
右議政尹蓍東啓言新皇帝三節合竝謝恩事惟於新皇帝前當具表文而漂民出送謝恩則不必付送於今番使行留待節行追後陳謝亦多已例云請依此擧行從之
정조 20년 · 강
敍卿宰侍從罷散人仍命前兵曹正郞李翊模給牒敍用
정조 20년 · 목
敎曰聞吏判言別試試望排擬在卽卿宰侍從罷散人敍用日前處分禁喧郞廳亦爲給牒敍用○前同義禁黃昇源申光履洪明浩前大司憲權裕前監司李敬一柳焵前承旨李鼎德前參知柳憲周前大司諫徐美修尹得孚前司諫崔重圭金孝眞前掌令鄭觀輝玄重祚前持平申絢洪光一姜碩龜前執義李龜雲朴瑞源前正言申溆前佐郞沈鎜前縣監愼性眞竝敍用
정조 20년 · 강
景慕宮春享省牲器命以親行磨鍊
정조 20년 · 강
判下兵曹景慕宮春享親行時軍兵磨鍊草記
정조 20년 · 목
兵曹以景慕宮春享親行時隨駕留陣軍兵磨鍊取稟敎以訓局步軍十五哨馬軍五哨爲先後廂禁軍五番隨駕御營廳留陣其外留營置之路由館峴以此分付
정조 20년 · 강
遣都承旨詣宗廟景慕宮同副承旨詣文宣王釋奠祭所奉審摘奸
정조 20년 · 목
以林濟遠爲大司諫李羽逵爲執義崔烜爲司諫權裕爲判尹沈頤之爲謝恩使朴宗甲爲副使李翊模爲書狀金履銈爲顯隆園令金箕應爲公州判官鄭存中爲工曹判書
정조 20년 · 목
敎曰凡有朝令豈擇緊歇大小而奉行或有所勤怠乎楮竹田事亦豈等閑則成命幾年湖南一道外狀啓後錄數行而已所謂事目無消詳論理者湖西擧行尤爲駭然槐山等十餘邑楮田不讓於兩南雖以箭竹言之洪州等十餘處昔則無不於此取用而年前飭敎之後尙無其效今番摘奸以致現發當該守令等拿罷斷不可已特以賙恤之時宜恤迎送姑爲參酌更將此意嚴飭道伯而嶺湖伯處一體嚴飭俾無不勤之罪俾有蔚然之效
정조 20년 · 강
命停退新昌等十三邑大同米一千五百十三石零泰安舒川兩邑大同米一百九十石零
정조 20년 · 목
備局啓言頃因湖西暗行御史鄭晚錫所啓批旨尤甚十三邑大同分數停退磨鍊狀聞之意行會矣卽見忠淸監司李鼎運狀啓則以爲就最貧窮不得不退捧者各別精抄最尤甚戶全數尤甚戶折半之次戶三分一停退而尤甚新昌等十三邑停退大同米合爲一千五百十三石零之次邑民情雖多艱乏尙不至於莫重貢賦停退之境故不爲擧論至於泰安舒川兩邑不入公賑與十三邑殺有差等而旣入於當初分等時尤甚則比諸之次亦不無懸殊一體精抄停退其數爲一百九十石零十五邑停退米總爲一千七百四石零區別開錄請令廟堂稟旨分付矣兩邑民勢雖與十三邑殺有差等同是尤甚則宣有一視之政請依狀請泰安舒川兩邑大同一體停退事分付允之
정조 20년 · 강
命事知韓致性等付秋曹嚴勘
정조 20년 · 목
備局啓言依下敎事知韓致性崔興喆黃仁國一竝捉來嚴棍十五度後今番隨駕時掌設使曹司擔當委折及前此無嚴之習首犯創始者爲誰嚴加査問則所告以爲掌設使曹司擔當自牌頭文禧孫爲始今番犯科者卽牌頭韓致性所爲云以各廳掌設一事前後申飭何等截嚴而此輩之如是冒犯誠極痛駭請文禧孫韓致性竝出付攸司照法嚴勘允之○刑曹以文禧孫韓致性各杖一百啓
정조 20년 · 강
命遣吏郞摘奸諸執事淸齋與否
정조 20년 · 목
祈穀大祭在再明也
정조 20년 · 강
召見奉朝賀金鍾秀于誠正閣
정조 20년 · 강
召見舟橋堂上沈頤之京畿監司金文淳廣州留守徐有隣廣州判官金履鎬龍仁縣令丁遇泰始興縣令金思義果川縣監金履裕于便殿
정조 20년 · 목
敎曰春冰欲泮輦路將治園幸時所管道臣守臣及兼任守令在京者使之來待○子謂文淳等曰園幸當觀勅奇遲速爲之而見今日氣幾已解凍治道則預爲留意好矣子又曰若於始興地方或値擧火之時則不必植炬依板廛屛門內外契例以燈代之可也
정조 20년 · 강
召見承文院公事堂上李晚秀于便殿命槐院表奏咨依禮部新頒式書以五格
정조 20년 · 목
承文院公事堂上李晚秀啓言禮部嘉慶元年擧行條件咨文今方回咨入送而我國表奏咨規式自極行至平行凡爲四格稱以四行文書表奏文則每格低一字咨文則每格低二字矣今此禮部咨中新領之式皇帝於太上皇另低一格而自極行至平行爲五格此後表奏咨文一依禮部咨書以五格四行文書亦稱五行文書著爲恒式恐合事宜矣從之
정조 20년 · 강
命來寒食祭享時修補宣陵丁字閣等諸渝損處
정조 20년 · 목
宣陵正朝祭獻官李義綱以丁字閣門紙色渝殿內地衣間間破傷碑閣塗灰剝落書啓敎曰來頭寒食祭享修補事分付該曹
정조 20년 · 강
飭喬桐水使具世勣當日辭朝
정조 20년 · 강
命禁府都事李昌杰他司相換
정조 20년 · 목
以前任濬源殿令未及上來也
정조 20년 · 목
漢城府東部朝官秩崇祿李敏輔嘉善朴師欽西部朝官秩嘉義李徵大嘉善姜世南朴敬訥士庶秩通政姜二重等二人南部朝官秩資憲徐命誼嘉善姜恒朴恒源劉宗翼士庶秩資憲黃基尙等二人北部朝官秩資憲朴敏行嘉善尹趾泰內侍秩嘉善朴鳳樹京畿楊州士庶秩正憲尹險等三人內侍秩資憲林致大士族婦女秩故士人朴弼宗妻李氏驪州士庶秩嘉義吳命健等五人坡州士庶秩資憲李潝南陽士庶秩資憲金時漢等八人喬桐士庶秩嘉善文凱乭等四人利川士庶秩嘉義金時興等六八通津士庶秩資憲趙興馥等三人麻田朝官秩嘉善王世宸楊根士庶秩通政文再周朔寧士庶秩嘉善金相鼎等二人加平士庶秩資憲朴枝春等三人永平士庶秩嘉義金二奉等三人龍仁士庶秩嘉義金日萬等三人果川朝官秩嘉善羅潤祿士庶秩嘉善韓廷龜等六人抱川士庶秩正憲李世傑等五人漣川士庶秩嘉善朴世茂等三人忠淸道公州士庶秩嘉善朴就大等二人忠州士庶秩嘉善金楗等八人沃川士庶秩折衝金永雲槐山士庶秩嘉善鄭東麟韓山朝官秩嘉善權挺士庶秩嘉善崔德昌等二人泰安士庶秩嘉善金萬熚等二人大興士庶秩嘉善李之興等三人文義士庶秩嘉善鄭必昇懷仁士庶秩嘉善柳泰星尼城士庶秩嘉善洪治九恩津士庶秩嘉義姜渭周淸安士庶秩嘉善高道咸堤川士庶秩資憲宋談沙里等二人鎭川士庶秩通政金東秀等二人扶餘士庶秩通政申修唐津士庶秩折衝金舍禿保寧士庶秩嘉善崔仲伊士族婦女秩故學生李馨遠妻李氏平薪鎭士庶秩賓憲李天梯慶尙道慶州士庶秩嘉善方萬好等六人安東士庶秩嘉義洪九龍等七人晉州士庶秩嘉善具泰三等七人星州士庶秩嘉善李大元尙州士庶秩嘉善許次三等八人士族婦女秩故正憲權武信妻貞夫人黃氏大丘士庶秩嘉善金再上等二人靑松士庶秩嘉善池重信密陽士庶秩資憲崔枝榮等三人善山士庶秩通政許分三仁同士庶秩折衝金五男等三人東萊士庶秩嘉善劉默順興朝官秩嘉義黃鱗采巨濟士庶秩嘉善李東馨漆谷士庶秩嘉善金正弼榮川士庶秩嘉善李春馨永川士庶秩嘉義金文里金等六人咸安士庶秩嘉善金孟載草溪士庶秩嘉義鄭萬三等二人昆陽士庶秩通政李再順淸道士庶秩通政金正大䦼川士庶秩通政趙尙男豊基士庶秩折衝張守寬義城士庶秩通政金順乭等二人居昌士庶秩嘉善朴世永等三人南海士庶秩嘉善金洪化等四人固城士庶秩嘉善李命起等五人龍宮士庶秩資憲李元采士族婦女秩學生李東彬妻淑夫人潘氏山淸士庶秩嘉善李善春等二人知禮士庶秩嘉善金日善安義士庶秩嘉善吳尙億等三人英陽士庶秩通政鄭八先等二人靈山士庶秩嘉善宋尙寬聞慶士庶秩嘉善申弼國等二人昌寧士庶秩嘉善洪必牙等二人義興士庶秩嘉善孫起化等二人泗川士庶秩嘉善崔大權等三人迎日士庶秩通政鄭䝺國宜寧士庶秩嘉善許㷞等四人丹城士庶秩折衝吳重來等六人開寧士庶秩通政金相知咸昌士庶秩嘉善崔貴萬機張士庶秩折衝孔壽殷禮安士庶秩正憲金靑巖高靈士庶秩折衝李元起三嘉士庶秩資憲崔永弼等三人醴泉士庶秩嘉善尹岳只等三人黃海道海州士庶秩嘉善金廸世等十四人黃州士庶秩嘉善柳東新等七人谷山士庶秩嘉善金禹鼎等三人瑞興士庶秩嘉善朴震華等五人平山士庶秩嘉善徐命胤等五人金川士庶秩嘉善黃春碧載寧士庶秩嘉善宋承明等二人遂安士庶秩嘉善鄭再僑等三人新溪士庶秩嘉善朴正三全羅道全州士庶秩嘉善李必福羅州士庶秩嘉義金尙協等八人光州士庶秩嘉善金光五等三人綾州士庶秩嘉善金光漢南原朝官秩資憲張溟翼士庶秩嘉善張宇臣等二人長城士庶秩折衝金月奉等二人長興士庶秩通政李萬相順天士庶秩通政金載裕寶城士庶秩嘉善金雲瑞等四人靈巖士庶秩嘉善劉丁亥等四人靈光士庶秩正憲徐壽弘等五人珎島士庶秩嘉善孫破回等二人淳昌士庶秩嘉善鄭壽愼等四人錦山士庶秩資憲鄭光業等二人金堤士庶秩嘉善趙德祐昌平士庶秩折衝朴貴華萬頃士庶秩通政余得興咸平朝官秩前參議安衡稷士庶秩嘉義崔昌大等三人康津士庶秩嘉善盧德晟等六人玉果士庶秩通政羅戒興等二人高敞朝官秩嘉善鄭宅臣士庶秩嘉義朴弼根谷城士庶秩嘉義金點輝等三人任實士庶秩嘉善李白東等二人同福士庶秩折衝柳春茂等二人海南士庶秩嘉義韓星信等七人沃溝士庶秩嘉善金國咸鏡道永興朝官秩嘉義金相秋富寧朝官秋嘉義張齊白士庶秋通政安丁三等三人茂山朝官秩嘉善姜泰赫士庶秩嘉善方時夏等二人會寧朝官秩嘉義李泰華安邊士庶秩資憲崔䝺等三人文川士庶秩資憲蔡雄澤等二人高原士庶秩嘉義朴一文咸興士庶秩嘉義安興䝺等九人長津士庶秩嘉善李世昌等三人洪原士庶秩嘉善金麗海北靑士庶秩嘉善金奉秋端川士庶秩嘉善蔡文傑吉州士庶秩資憲朴泰萬明川士庶秩嘉義李泰望鏡城士庶秩嘉善姜渭昌鍾城士庶秩嘉善李興聖江原道春川士庶秩嘉善朴萬枝等三人鐵原士庶秩折衝李命鎭伊川士庶秩嘉善李武男平康士庶秩嘉善金世謙等二人安崍士庶秩嘉善高萬興等二人楊口士庶秩正憲張禮亨三陟士庶秩資憲金䝺錫等七人旌善士庶秩資憲金奉伊等二人淮陽士庶秩嘉義金廷金等六人洪川士庶秩嘉善金己丁等二人原州士庶秩嘉義金大元等二人金城士庶秩嘉義李震徽等二人平安道平壤士庶秩嘉義金重鼐等十人義州士庶秩嘉善姜巒峒等四人寧邊士庶秩嘉義宋秋奉等七人安州朝官秋嘉善金學洙士庶秩嘉善金龍采等十人成川士庶秩通政金哲金等三人中和士庶秩嘉善尹珪昌城士庶秩嘉善梁分尙等三人龍川士庶秩嘉善安萬昌咸從士庶秩嘉善沈就道等二人三和士庶秩嘉善李東民等二人江界士庶秩通政金貴東等二人楚山士庶秩通政崔世龍等二人朔州士庶秩嘉善高太弘等二人鐵山士庶秩嘉善鄭義濟等二人龜城士庶秩通政鄭國恒等四人熙川士庶秩嘉善張禮中祥原士庶秩嘉善金時泰等二人順川士庶秋嘉善任世黃等六人碧潼士庶秩嘉義張莫尙等三人雲山士庶秩嘉善崔齊賢等二人德川士庶秩嘉善崔振興价川士庶秩嘉善鄭德寬等五人江東士庶秩嘉善洪得夏等五人泰川士庶秩嘉義李東宇等三人三登士庶秩嘉善李光宇江西士庶秩嘉善趙貴璧永柔士庶秩嘉義崔奉昌等八人龍岡士庶秩嘉善宋理濟等三人陽德士庶秩嘉善崔台興孟山士庶秩嘉義韓貴萬廣州府士庶秩嘉義李東爀等三人開城府士庶秩嘉善崔順萬江華府朝官秩前史庫參奉金世徽以上年滿百歲者皆超崇政其餘各以次加階婦女封爵
정조 20년 · 강
有政吏曹參判黃昇源兵曹判書李得臣進
정조 20년 · 목
以李始源爲副應敎沈煥之爲藝文提學前判書李敏輔加輔國前同知徐命誼加正憲李徵大加資憲朴師欽姜世南姜垣朴恒源前縣監鄭宅臣前監察金學洙加嘉義前參議安衡稷加嘉義竝朝官年八十加資也上護軍鄭昌順加輔國前郡守金宗範加通政竝侍從臣父加資也學生李溥萬金相傑超通政竝閫帥父加資也再政以李敏輔單付知事○三政以鄭昌順單付知事
정조 20년 · 강
命珎山縣還陞郡守龍仁縣順安縣還陞縣令
정조 20년 · 목
三邑降號已限十年之限吏曹啓請還陞允之
정조 20년 · 강
平安兵使申應周以江邊把卒紙襦衣分給數爻馳啓
정조 20년 · 목
該兵使狀啓以爲紙衣襦衣事因備關烽把幾處軍卒名數關問江邊邑鎭區別較計則自前分給只從其已行之例而當受者見漏不緊者混受果有軍多衣小襲謬不均之弊今於釐正之日固當量其苦歇均其分俵蓋其呵凍之患把卒有加於烽軍軍卒有加於將領故毋論烽臺把幕將領則竝以紙衣磨鍊把卒則皆以襦衣磨鍊至於烽軍襦衣數旣不敫每烽臺各給襦衣三領紙衣二領使之輪回受著龍川鐵山宣川郭山定州珍串等邑鎭旣是內地有異邊上竝以紙衣磨鍊江界等邑鎭堡之巡邏將卒巡更直城門將卒瞭望軍譏察撥軍等名色則使役之緊關無異烽把軍卒而其中巡邏將卒瞭望軍則尤有緊焉一竝以襦衣磨鍊餘外名色則竝以紙衣磨鍊義州境烽臺三處把幕二十五處則旣自該府築垌收稅造給襦衣之例故不爲擧論其餘仇里島於亦島黔同島蘭子島等六處把幕自前以領下件分給故依他例磨鍊歲下襦衣三百八十五領紙衣四百領內餘數爲三十七領竝以馳啓烽燧將卒三百七十二名襦衣一百五十三領紙衣二百十九領烟臺將卒十六名襦衣四領紙衣十二領把守將卒三百九名襦衣二百六領紙衣一百三領巡邏將卒二十一名襦衣二十一領瞭望軍一名襦衣一領巡更直一名紙衣一領城門將卒十四名紙衣十四領撥軍十三名紙衣十三領譏察一名紙衣一領
정조 20년 · 목
祈穀大祭親行在再明也
정조 20년 · 강
命貢市人及五部父老來待鍾街
정조 20년 · 목
敎曰貢市堂上平市提調率貢市人漢城府堂上率五部父老來待于鍾街
정조 20년 · 강
御仁政殿月臺親押祈穀大祭香祝仍詣社壇齋宿
정조 20년 · 목
具遠遊冠絳紗袍乘輿出協陽門入仁政門詣仁政殿月臺降輿陞座親押祈穀大祭香祝乘輿出仁政門降輿乘輦出敦化門至鍾街駐輦命貢市人及父老分立左右仍命貢市堂上沈頤之勞問貢市人漢城判尹李敬懋勞問父老曰歲律已新爾等果皆各安其生乎市人父老齊聲奏曰聖恩如天樂此太平矣予命細詢弊瘼有無如有原情亦許捧納進詣社壇大門外降輦乘輿入至北神門前降輿入西神門詣壇上奉審詣省器位省器仍詣省牲位省牲予詢典牲提調李得臣犧牲所供一歲幾何得臣對以濟州牛三十五頭巨濟牛五頭優可進排於一年祭享而羊則只用唐羊不用鄕羊故每患苟艱予命自今以後通融進排還過北神門前乘輿入齋室
정조 20년 · 강
召見領議政洪樂性左議政蔡濟恭右議政尹蓍東于齋殿
정조 20년 · 목
政院以樂性濟恭爲承候來待啓敎以日寒尙峭卿等何以隨來乎入侍與右相同爲入侍
정조 20년 · 강
命水原留守趙心泰仍任
정조 20년 · 목
領議政洪樂性啓言水原留守趙心泰瓜期已滿當以差代而本府城役尙未告完難付生手請姑仍任從之
정조 20년 · 강
放春川府定配罪人沈師民仍命罪名蕩滌
정조 20년 · 강
別下內帑錢一萬緍于眈羅以作賑資仍飭道臣守臣及沿邑守令以海利貿遷事著意勸課北馬出陸斥賣事亦令該牧躬檢三邑勸農之政另加嚴飭仍命內下錢就湖南今年當納常賦應貢中從便除留貿送穀物
정조 20년 · 목
敎曰惟予一念民天憧憧於寤寐夙宵躬詣方社曉將祈年際接湖南伯枚擧耽羅牧倅報牒而登聞者卽穀物加劃之請也船粟之役水夫荐苦補縮之費陸民俱病而亦豈忍恝然於島中生靈望哺之想乎今若坐待廟堂之往復則西江之決不足以救涸轍況於昨冬以一夫塡壑當停一日之膳飭諭道伯伊後自掌饌尙衣之需至于日供常度各加樽節別貯一庫正欲示信於民而兼爲今日之用特下萬文錢剩補條不在此中令道伯稱數貿粟陸續裝發以慰幾萬黔黎喁喁之情如是而又有不贍於還賑之資令該牧劃郞馳啓齋宵剪燭呼寫十行一則爲島民也一則爲沿民也淮南之占南至至元朝爲五十日則禾熟民食足今年元朝計南至恰爲五十日日至四而又得辛千箱萬庾降康其徵予以是爲八方祝倍爲島民喜也仍敎曰此傳敎令廟堂行會于全羅監司濟州牧使○備局啓言卽見全羅監司徐鼎修狀啓則枚擧濟州牧使李禹鉉牒辭島中分賑形止及穀物數爻磨鍊以報矣歲前自備賑捄四千口之外自正月初巡至四月終巡十二巡壯弱四萬七百三十五口容入折米爲一萬四千石零而道臣之因朝令先已入送者各穀爲一萬千一百十四石已措備未入送者爲五千石則又有折米七千二百六十餘石加劃然後可以準該牧所請而見今湖南沿海纔經大賑昨年雖稍登而民力則積因無餘地矣已入送穀物大爲貽弊今又以近萬包折米加之則劃出之邑運輸之役將致官民俱困念其事勢道臣罔措之言誠爲實際而所陳未入送五千石雖入於該牧穀物總計之中而三邑守令自備假令五百餘石及歲前私貿遷數千石似在總計之外且春開水暧結源採藿商舶輻湊則歲前數千石私貿者歲後則當有加而無減島民貧不農作乞丐資生之類勿爲懸保許其出送以爲從便就食待年豐還入之意前已行會依此擧行則減得還賑之口亦必不少私畜北馬若許斥賣出陸則亦可爲生穀之大助以此以彼該牧所請中七千二百石之不足自當有幾千石之減數分付道臣以此事宜往復該島更爲酌量消詳定執實數狀聞後稟處而大抵假令商量則數三千折米恐不可不加數備貯亦令道臣知悉擧行以待島中往復劃卽措處以塞島民待哺之望以宣朝家若恫之恩北馬許出之請法禁雖嚴如此之歲宜有闊狹且與其盡歸屠宰無寧獲善價活窮命此則依道臣狀辭限麥秋許施乞丐許出事係是移民拯濟大關利害者而本牧牒辭闕而不爲擧論事甚疏忽請該牧使李禹鉉推考允之敎以若使一民塡壑限一年省却一日一時之膳旣設言不可不信寧忍欺耽羅之民乎卿等觀於別諭該牧者可以知矣然特下之萬五千兩設或貿牟租萬包亦不忍重煩江海民力此所以別下剩縮條以示爲民父母十指皆愛之意須悉此意消詳枚擧行會於道臣及該牧使處而今更往復停當緩不及期豈不切悶乎未運五千石及今下萬石先爲入送其外若有不足許令牧使更爲狀聞通商行賈固是急務而島中民力已竭此亦難於勒令爲之大抵海利異於涼臺春和後鰒藿之屬安知不多採嚴飭道臣及治邑守令看作已事著意勸之仍令耽牧曉諭民間優直貿遷則聞風而集必有其效牝馬出送前亦行之而牛馬殆盡於昨春則任他無節殊非來頭孳養之道亦爲嚴飭牧使各別躬檢俾有竝行不悖之益兩年歉荒田野之不闢可知三邑守宰巡行勸課比前百倍用功然後今秋可期大有此一款另加嚴飭內下錢物之運致治邑貽弊亦不可不念就今年當納常賑應貢中從便除留貿送穀物事分付道臣
정조 20년 · 강
備局以左參贊沈頤之還差貢市堂上啓
정조 20년 · 강
命水原武科回榜人崔尙厚依他例口傳下批上來時給馬
정조 20년 · 목
水原留守趙心泰以本府前縣監崔尙厚今年武科回榜緣由馳啓敎以今日內令該曹依他例口傳下批上來時給馬事回諭
정조 20년 · 강
行社稷祈穀大祭
정조 20년 · 목
時至具冕服乘輿出齋室至北神門外降輿詣大次小頃由西神門入就版位四拜詣盥洗位盥手禮儀使上護軍鄭好仁導詣國社壇陞自北階詣神位前跪三上香進幣爵酒官吏曹判書沈煥之以幣進執幣獻幣授奠幣爵酒官副護軍南公轍俯伏興禮儀使導詣后土氏國稷氏后稷氏神位前上香奠幣如初降復位各位捧俎官捧牲匣以入薦俎官戶曹判書李時秀以次跪尊予陞自北階行初獻禮大祝第一位副應敎李始源第二位副校理洪秀晚第三位副司果金近淳第四位副司果徐有榘讀祝訖降復位亞獻官以議政尹蓍東終獻官光恩副尉金箕性行禮如儀詣飮福位行飮福禮詣望燎位行望燎禮禮畢出西神門過北神門外乘輿入齋室
정조 20년 · 목
具遠遊冠絳紗袍乘輿出社壇大門降輿陞輦詣太廟洞口降輦乘輿入齋室改具冕服就版位四拜訖承旨趙鎭寬以宗廟永寧殿奉安册寶奉審三年當次啓從之入廟內奉審各室册寶亦爲奉審仍詣永寧殿行禮仍詣殿內奉審各室册寶同爲奉審後還入齋室改具遠遊冠絳紗袍乘輿出太廟門降輿乘輦由梨峴入弘化門明政門永淸門還內
정조 20년 · 강
命瓜近邊將作窠差送駕前別抄久勤者仍飭都政先擬別抄次計禁軍
정조 20년 · 목
敎曰駕前別抄之衛內侍衛與壯勇衛與駕後禁軍無異而今番都政久勤邊將不得遷轉云如是而渠輩豈不落莫乎今日適因動駕問於渠輩果然矣凡近邊將作窠令該曹口傳差送禁軍則今番定式後其所拔身不啻多岐久勤年數亦當差近而在禁旅可謂樂莫樂別抄等之獨抱向隅豈成說乎此浚駕前別抄久勤無或陳之先擬別抄次計禁軍事嚴飭西銓以此傳敎書揭御營以爲遵行之地
정조 20년 · 강
命原州判官李協聖拿問勿論時囚金直休保放待開坐還囚捧供
정조 20년 · 목
義禁府啓言江原監司李秉鼎狀啓原州判官李協聖罪狀令攸司御處事啓下矣協聖時在任所請發遣府羅將拿來敎以營下邑之未捧道伯威令所關何責通判別無可問之罪拿問勿論○因金直休囚單敎以保放待開坐還囚捧供
정조 20년 · 강
統制使李得濟以忠烈祠執事官校卒試射馳啓判下賞典有差
정조 20년 · 목
狀啓以爲草溪郡守兪彥錥齎奉御製祭文及忠武全書二十三日馳進依內閣關辭差定大祝當日以斗酒全牲精備祭品陳列天朝欽賜都督九疊篆銅關防及令牌鬼刀斬刀督戰旗紅令藍令旗曲喇叭次陳旌毒縣銃筒笳鼓之屬於祠之內外臣與典袍官晋州牧使南寅老執禮固城縣令南履翼司尊河東府使金兌鍾祝史陜川郡守黃運祚齋郞安義縣監朴志源贊者泗川縣監李邦祚謁者南海縣令李文耆竝具甲冑月大吹打侑祭役祭文原本入盛樻子奉安于正中梁上新造龕室忠武全書處藏于本祠祭文刻揭一款待道臣李泰永書送當爲擧行卽日仍行試射放得中矢數別單修啓與施賞等郞追後啓聞計料又狀啓以爲轅門內營屬校卒中除雜頉應射都數八百二十九人臣躬自考試後執事官一中以上及校卒三中以上區別以聞校卒二中以下竝計射放則貫二中五人貫一中邊一中三十九人邊二中五十七人貫一中六十九人邊一中一百六十九人合爲三百三十九人以記簿軍木二同一疋麻布二同一疋錢文九十九兩四錢分等磨鍊賞給敎以執禮固城縣令南履翼柳葉箭貫邊文士之慣於武技極爲可嘉令帥臣造給具尾體箭筒兒弓子好品筒介一件司尊河東府使金兌鍾謁者南海縣令李文耆各邊一中武倅之怠於射技可罪不可賞免棍幸矣管下武倅此後嚴飭肄射軍官尹國鉉三中五分旣云帶率則其非土校可知勿論統營知彀官閑良李再膺四中六分都訓導閑良卞興良邊四中旗牌官閑良徐懿後三中五分以上竝直赴殿試虞候軍官閑良鄭弘臣三中四分果是土著一體直赴殿試知穀官折衝金必郁邊三中半熟馬一隻令該帥臣依親臨領賞例代給木布旗牌官閑良孔學周監官閑良鄭景文軍官閑良申孟淙金尙錬吹手良人朴思燁邊三中今番試射之擧卽設營以後初有之擧意在勸奬在渠輩可謂千載一時一竝直赴殿試帖文及行會竝令內閣卽爲擧行而亦以此意分付兵曹
정조 20년 · 강
禮曹判書具允明上疏賜批
정조 20년 · 목
疏略曰臣之立朝已過半百殘齡亦近九旬而平生拙規惟知守分閱歷世故轉成畏約深居簡出幾三十年所特不過名在仕籍而已邇來身世可謂少歇便是不期休而自休不告退而已退至於三字美稱亦近標致此所以十五歲之間不敢援引年之例者也惟我殿下特垂在心之眷間紆自天之隕七年前曾忝是任未幾日旋荷體諒榮感之私尙結于中今玆四朔盤礴豈是意慮攸到哉夫懸車之義尙矣禮經之所載先輩之攸行蓋所以奬恬雅而尙年齒亦一昭代之盛事也以臣文質之無當有何恬雅之可言而顧其年齒則已至于此今雖尙云晚矣亦足有辭於後以淸朝勵廉恥崇退讓之治必不待臣言之畢而有所處矣臣家之世世遭遇果何如也恩山德海枯荄肉骨不足以喩其萬一而到今四代食祿五世登筵又是古今之所罕有者父子祖孫聚首瞻天寤寐觚稜一念忍發田畝二字而鳧鴈之蹤不關於去來犬馬之忱無間於進退伏乞曲賜矜許以卒生成批以省疏具悉卿懇卿年近九耋登第又近六十年而資至輔國秩視大官四代同朝祿仕五世一堂晉對卿之周甲所得之曾孫柑榜接武卿子重臣受知於胄筵掌中權而叨文任將以再明年臘卿可作僚於耆社元朝輸送歲饌也稱之以遐壽純嘏誠非溢美之稱際見卿章申申於三字美稱卿旣老矣固難責以事務則懸車之請於禮當而亦足爲賁餙之吉祥善事卿奉朝賀之稱令政院牌招政官擧行當於便殿親臨宣麻受箋
정조 20년 · 강
命陵別檢中有地處出六無難人改差以濟州文臣先爲擬望仍飭兵曹參上參下中待窠調用濟州人
정조 20년 · 목
敎曰雖有政命今將夜深明値齋日再明日待開門牌招開政下批注書望筒事昨亦有嚴飭而遠人收用飭敎何如乎至於濟州豈比於尋常遠道則在京旅官之人竝與注書假官而不爲擬望實注書所爲萬萬無據從當嚴處而雖以銓曹言之如齋郞郵官等職隨窠檢擬則其爲慰悅倍勝於昨日一萬五千兩之下送該牧以此嚴飭銓曹再明日政別檢中有地處出六無難人改差其代濟州在京文臣先爲擬望且以兵曹言之今番許多豐窠所謂濟州人竝與圍繞之末副望而不爲擧論此後待窠參上參下中隨卽調用事分付
정조 20년 · 목
自前夜四更至是日開東測雨器水深二分
정조 20년 · 강
召見藥房提調鄭存中于誠正閣
정조 20년 · 강
遞承旨林濟遠申耆李勉兢李晉秀以李肇源蔡弘遠鄭尙愚金翰東代之竝前望也
정조 20년 · 목
敎曰左承旨左副右副同副承旨俱有實恙許遞前望單子入之待下批牌招察任以肇源等批下
정조 20년 · 강
遣承旨詣宗廟永寧殿奉審摘奸
정조 20년 · 강
命憲府直房修改時相議戶曹推移修改以本司贖錢漸次還報
정조 20년 · 목
行副司直鄭存中啓言憲府直房逼在敦化門外路邊監察房屋壁崩頹勅行當前所見悶然本府則戶曹例爲修改而直房則無此例姑先以今番刑曹拘留間毀撤材瓦劃給其不足者相議戶曹推移修改後自本司以贖錢流伊還報似合事宜臣待罪憲長時成節目使之修改終不著手漸致壞敗故所見悶急不得已仍達從之
정조 20년 · 강
命金吾文案之散落者使卽修補
정조 20년 · 목
行副司直鄭存中啓言韓鍮文案之本無與否眞果未諳大抵金吾文案何等嚴重而年前屋壁崩壞文案散落終雖收拾其間文案之閪失與否臣亦未能反閱相考而事體之疏虞莫甚適因言端敢此仰達矣敎以聞甚駭然該府判堂推考可以修補者使卽修補
정조 20년 · 강
命兵曹判書李得臣推考太廟守門將入直官員該房指名以啓仍命大享前一日兵曹郞廳一員進去限禮畢前看檢禁雜人著爲式
정조 20년 · 목
敎曰今日廟門才開各司下屬出入喧聒莫甚前此以喧聒事嚴飭何如而今日甚焉近來則兵判不爲摘奸於廟殿宮門乎況於祭享之時怠忽如此當該判堂爲先推考當該門將及入直官員令該房指名以啓自今定式大享前一日別定兵曹郞廳一員開門前進去限禮畢前看檢禁雜人事分付
정조 20년 · 강
命濟州牧昨秋停退還上限明秋仍停移轉穀留作條尤甚洞里限麥秋全數停退之次洞里折半稍實洞里三分一亦爲停退平役軍官身役米及奴婢身貢米男丁大同米折半停退寺奴婢推刷待明秋擧行軍兵操鍊姑爲仍停推奴徵債限明秋防塞
정조 20년 · 목
備局啓言卽見濟州牧使李禹鉉災實分等狀啓則備陳島中歉荒之狀仍以爲本州二十二洞里大靜四洞里爲稍實本州四十九洞里大靜十八洞里爲之次本州七洞里旌義三十七洞里爲尤甚其中丐乞無依之類抄出以爲私賑救急而其餘尤甚以下則自正月初巡至麥登前十二巡應分之數從實磨鍊則米四千石太三千石年一萬七千石準折米劃下蠲減停退等節當待回啓擧行而候風往來之際每致後時之患故不得不援例擧行後錄諸條竝請令廟堂稟旨分付矣其一昨秋停退還上折米一萬四百六十八石零移轉穀留作條折米二千七百二十四石當此荐歉新舊督納實是行不得之政昨秋停退還上限明秋仍爲停退移轉穀留作條尤甚四十四洞里限麥秋全數停退之次六十七洞里折半稍實二十六洞里三分一亦爲限麥秋停退而留作條中今秋實捧折米七百三十石零今方督捧以爲開春種子分給事也其一之次以下合五等壯二萬八千五百六十七口弱一萬六千一百六十八口內壯二千口弱二千口白給次假量計除則當爲還分者壯二萬六千五百六十七口弱一萬四千一百六十八口自正月初巡至四月終巡磨鍊則容入折米合爲一萬四千二十七石零事也其一平役軍官身役米折半停退奴婢身貢米男丁大同米折半蠲減事也其一寺奴婢推刷待明秋擧行事也其一軍兵操鍊姑爲停行推奴徵債限明秋防塞事也分等依狀請施行本島民事不待該牧陳聞朝家業已洞燭而今觀啓本辭意則目今民勢之切急益可推知然昨冬以後運入穀物該牧狀請之外萬包穀之措備入送者萬緍錢之作穀船運者皆在此狀啓已發之後而次第到泊不勞懸望濟近止之命副待哺之情者靡不用極私商官貿之種種入去者不在此中而伏況上辛日齋殿宣綸萬包穀換貿加劃之敎又纔已領下矣喜出望外如從天降想像本牧官與民承聞之時其感泣頌祝倘復如何今以該牧所請得與朝家所區劃酌量其數則庶可塗抹分排不至有難繼之慮而牝馬之許賣私商之勸入乞丐願出者之各令求食又可以添取幾包之數減得幾口之饑干二巡支繼之道似不患不足穀物則姑不必更爲區劃以待該牧擧實陳聞而仰體德意俯殫誠力大懲昨年後時多悔之事俾無一夫一婦顑頷塡連之患事另加嚴飭後錄諸條中昨冬停退還上限明秋仍爲停退事移轉穀留作條尤甚洞里限麥秋全數停退之次洞里折半稍實洞里三分一一體限麥秋停退事平役軍官身役米折半停退奴婢身貢米男丁大同米折半停退事寺奴婢推刷待明秋擧行事軍兵操鍊姑爲停退推奴徵債限明秋防塞事狀啓封發之時該牧皆已按例擧行請竝依狀請施行事分付允之
정조 20년 · 강
領府事金憙以未參賀班陳疏請譴賜批
정조 20년 · 목
批以不見已隔年悵想何諭歲後春氣暄溫卿須竢間卽爲登程以副念卿之意仍命遣史官傳諭
정조 20년 · 강
掌令鄭觀輝上疏賜批
정조 20년 · 목
疏略曰掌憲新命忽下於病昏涔涔之中天牌屢降而自犯違傲伏乞亟命鐫臣職名臣於病伏中得伏聞歲前常參時大僚以韓鍮事有所陳達至蒙允許有口皆傳有耳皆聞今已許多日尙無頒示於朝紙者具書無以得見物情反致訝惑喉院之不爲領布臣雖未知緣何委折而大臣之初筵建白旣與閑漫奏對大有間焉則宜使中外曉然知其事實臣謂卽令喉院頒出朝紙以解群惑批以右相初筵果有韓鍮事金吾文案洗草之請許施而追聞無見在擧條之勿使領布者此也爾其勿辭察職
정조 20년 · 강
備局以湖南道臣所論珎島郡所安島六條釐弊狀本回啓竝依施命珎島牧場松田名色革罷所安島官房所納亦竝出稅於度支其餘土地所出出給島民仍命前後稟覆者令道臣書揭批敎及釐弊事件于郡衙牧館島廨限五年每歲末以釐正諸條利害條列以聞
정조 20년 · 강
命黃州殺獄罪人吳北述令道臣卽爲酌決仍命主推官鳳山郡守趙義鎭罷拿同推官瑞興府使李舒永待使行還來今該府拿處
정조 20년 · 목
黃海監司徐邁修狀啓以爲黃州殺獄罪人吳北述事分付推官使之詳覈具意見以報矣主推官黃州兼任鳳山郡守趙義鎭同推官瑞興府使李舒永牒報內詳閱獄案盤問各人則看證朴宗輝等不知之招在於平問之時而目見之供發於杖棍之後則元犯之稱冤輒歸詞證之不明而已成之獄案便作鐵限諸證之招辭又復符合今不可遽議於惟輕之科另加嚴刑期於得情云矣今此獄事以其傷處與證招之的實較此推官之款端則輕重懸殊其在重獄體之道不可輕付之於生議請令該曹稟處敎以朝廷刑政當觀大體藉使手勢十分分明器仗十分的實痕損十分狼藉詞證十分詳備旣不能平問成案準式完決則一言以蔽之曰此未具之獄也獄之已具者猶且服念況此獄之未具有如彼乎不順更問以未具之獄付之道臣卽爲酌決無論揭與棍之竝施與否用棍一款尤爲昭然不止於一人而亦非專出於被告者自明之計爲査官者隱然以題外之說取招於不當問之時有若分疏前官者然紀綱所在萬萬駭然日前判付只以李彥植禁錮爲敎初無法外用棍査問之命則渠安敢以不干於殺死肯綮之事提及於入啓査案乎推官兼任守令鳳山郡守趙義鎭爲先施以先罷後拿之典使行當頭一刻曠官可悶卽令該曹口傳差出待下批給馬下送同推官瑞興府使李舒永待使行還來令該府拿處
정조 20년 · 강
以申大謙爲鳳山郡守尋遞以朴志泓代之竝口傳也
정조 20년 · 목
敎曰鳳山郡守除朝辭赴任○吏曹以新除授鳳山郡守申大謙有老母不得赴任啓請改差允之
정조 20년 · 강
給濟州敗船渰沒人恤典仍飭漂流蹤跡探訪以聞
정조 20년 · 목
濟州牧使李禹鉉狀啓以爲旌義前縣監南涑所乘船及私販沙工金千宅等六隻船去月二十九日無事還泊巡營出使將校金致成營吏韓相顯等所騎船及私販沙工洪範得等三隻船同日致敗而人物則僅僅圖生李同船同日致敗而所載人物二十八名內本州良人李同水等六名渰沒高世云船同日致敗而所載人物十五名內本州良人夫度兼等三名渰沒發遣親裨多出灒泅輩窮搜極覓金仁太等七名拯得許協等二名終不拯出故另飭各鎭浦期於搜拯李奉夏船所載人物十一名而其中本州良人洪戒祚屍體隨波漂到於禾北鎭下健八浦而船破材亦爲漂到於鎭下則此船之大洋渰沒推此可知而本州良人梁進雄等十名屍體搜拯之意亦爲另飭二十人命之一時渰沒極爲矜慘恤典依例擧行至於海南縣居私商申䳽天則申飭該洞善爲假殯以恤典題給屍體推去之意文移該縣私販沙工高春得船所載人物本州居良人白成六等八名李元男船所載人物本州居良人李彥太等三十九名金有宅船所載人物本州居良人文一大等十六名韓永采船所載人物本州居出身李起用等十五名合爲七十八名而此則船材卜物間姑無漂到之事故爲先探訪於本島各邑鎭浦而別定將吏整待輕快船候風偵探於陸地諸島及各鎭浦後形止更卽馳啓計料敎以雖曰私販人命之渰沒至於二十餘名之多不知去處亦至七十餘名云島中事節節憫惻渰沒人恤典依例擧行漂流蹤跡另加探訪狀聞事回諭前縣監南涑之無事還泊是則多幸另愼風勢出送期於利還事一體回諭
정조 20년 · 강
召見諸承旨及下直閫帥守令差使員于熙政堂
정조 20년 · 목
承旨持公事入侍也○予謂承旨曰廟門事體何等嚴重而昨聞傳食出入之際下隸雜沓不勝喧譁云紀綱所在極爲駭然昨日進去兵曹郞廳招致政院使之脫帽立庭諭以傳敎施以定配之律仍命下直閫帥守令以次進前至全羅右水使李明奎予曰須念爾祖必思盡職露梁月夜船火皆暗一船獨明忠義凜凜至今如見今番念舊之特除實爲樹風聲而勵節義汝須念之哉
정조 20년 · 강
遞承旨趙鎭寬李益運以黃昇源姜忱代之前望也
정조 20년 · 목
敎曰昨日諸承旨以久勞太憊許遞而兩承宣奉審進去姑置之矣都承旨左承旨亦爲許遞前望單子入之待下批牌招察任
정조 20년 · 강
命榮川郡守魚錫齡當日辭朝
정조 20년 · 강
配兵曹佐郞李敬心于豊德府仍命入直騎堂柳憲周罷職判堂李得臣越俸一等太廟守門武臣及兵曹吏隸等嚴棍
정조 20년 · 목
敎曰昨日飭敎何如而兵曹擧行駭然闕門猶不敢若此莫重肅嚴之地且有別下飭敎則申後摘奸曉頭考察無不執頉昨日晚時進詣詣又不出頭之當該兵曹郞官爲先汰其職畿沿定配昨日入直不能檢飭之該堂亦爲罷職堂該判堂加施越俸一等之典守門武臣令兵判嚴棍懲礪○禁府以李敬心豊德府定配啓允之
정조 20년 · 강
命兵曹前正郞李翊模前佐郞鄭晚錫仍任軍色
정조 20년 · 강
命奉朝賀具允明宣麻以明日擧行取考南朴金三奉朝賀宣麻之例磨鍊儀注